આ પ્રકારે રંભાએ સુનીથાને સાંત્વન આપ્યું. પછી તેનો સંતાપ દૂર કરવા દેવોના દોષોનાં દષ્ટાંત આપ્યાં. કહ્યુંઃ ‘શરીરનો વિનાશ કરનાર આ દુઃખનો તું હવે ત્યાગ જ કરી દે. કોના કુળમાં દોષ હોતો નથી. દેવોએ પણ પાપનો આશ્રય કર્યો છે. પૂર્વે બ્રહ્માએ પણ શંકરની આગળ કપટી વચન કહ્યું હતું. તેથી દેવોએ બ્રહ્માનો ત્યાગ કર્યો હતો. તે પછી બ્રહ્મા પણ લોકમાં અપૂજ્ય થયા. વળી, દેવોના રાજા ઇન્દ્ર પણ બ્રહ્મહત્યા સાથે જોડાયા હતા. છતાં તે ઇન્દ્ર મહાભાગ્યવાન હોવાથી દેવોની સાથે ત્રણે લોકને ભોગવી રહ્યા છે. તે જ ઇન્દ્રે પૂર્વે ગૌતમની પ્રિય પત્ની અહલ્યા સાથે વ્યભિચાર કર્યો હતો. છતાં તે દેવરાજા તરીકે પૂજાય છે. શંકરે પણ બ્રહ્મહત્યા જેવું દારુણ કર્મ કર્યું હતું. એથી હજી શંકર બ્રહ્માની ખોપડી ધારણ કરીને તે રૂપી ભિક્ષાપાત્ર દ્વારા જ પોતાની ભિક્ષા માગી ફર્યા કરે છે. છતાં દેવો તથા ઋષિઓ પણ તેમને નમે છે. સૂર્ય પોતે કોઢના રોગી થયા હતા છતાં ત્રણે લોકને તે પ્રકાશમાન કરે છે. તેમ જ દેવો સુધ્ધાં તેમને નમે છે. એ જ રીતે ખુદ શ્રીકૃષ્ણ પણ પૂર્વે શુક્રાચાર્યે આપેલા શાપને ભોગવે છે. ચંદ્રમાએ પોતાના ગુરુ બૃહસ્પતિની પત્નીને પહેલાં ભોગવી હતી તેથી તે ક્ષયરોગથી પીડાય છે. છતાં તે રાજાઓના રાજા તરીકે પ્રતાપી ગણાય છે.’ રંભાએ આપેલાં આ ઉદાહરણો પરથી પુરવાર થાય છે કે એ દેવોના ઇતિહાસની જાણકાર હતી. એ જ રીતે રંભા સ્ત્રીગુણો અને સ્ત્રીભૂષણોની પણ જાણકાર હતી. એણે સુનીથાને કહ્યુંઃ ‘તારા અંગમાં જે સ્ત્રીઓના ગુણો છે તે બીજી કોઈ સ્ત્રીમાં હું જોતી નથી. રૂપ જ સ્ત્રીઓનો ગુણ તથા પહેલું ભૂષણ છે. સ્ત્રીઓનું બીજું ભૂષણ શીલ છે. ત્રીજું ભૂષણ સત્ય છે. ચોથું ભૂષણ સરળતા છે. પાંચમું ભૂષણ ધર્મ છે. છઠ્ઠું ભૂષણ મધુરપણું છે. બાહ્ય તથા આભ્યંતર શુદ્ધિ હોય એ સાતમું ભૂષણ છે. પિતાનો ભાવ એ આઠમું ભૂષણ છે. સેવા કરવાની ભાવના નવમું ભૂષણ છે. સહનશીલતા દસમું ભૂષણ છે. રતિક્રીડામાં ચતુરાઈ અગિયારમું ભૂષણ છે અને પતિવ્રતાપણું બારમું ભૂષણ છે… આ બારે ભૂષણોથી તું સુશોભિત છે. એથી ધર્મને ધારણ કરનારો પુરુષ તારો પતિ થશે. આટલું કહીને રંભાએ સુનીથાને પતિ પ્રાપ્ત કરવાની વિદ્યા શીખવી. રંભાએ કહ્યુંઃ હવે હું તને પુરુષોને મોહ પમાડનારી વિદ્યા શીખવીશ. આ વિદ્યાના ઉપયોગથી તારું કલ્યાણ જ થશે.’ પછી રંભાએ સુનીથાને પતિ પ્રાપ્ત કરવાની વિદ્યા શીખવી.